Președintele Partidului Social Democrat Mureș, deputatul Dumitrița Gliga, a participat sâmbătă, 23 martie, la evenimentul intitulat "Spring Party", care le-a avut cap de afiș pe solistele Lidia Buble și Lora.
Petrecerea în aer liber a fost organizată în apropiere de fostul Stadion Trans-Sil din Târgu Mureș de către consilierul local Claudiu Maior, care în urmă cu câteva zile a trecut din tabăra partidului Pro România în cea a social-democraților.
Deputatul Dumitrița Gliga a fost însoțită de președintele PSD Târgu Mureș, Horea Soporan, iar alături de Claudiu Maior s-a aflat Dorin Florea, fost primar al municipiului Târgu Mureș în perioada 2000-2020, în prezent fără niciun angajament politic.
Cei patru politicieni au fost surprinși savurând împreună melodia "Noi simțim la fel" interpretată de Lidia Buble, al cărui refren are următoarele versuri: "Şi încă o dată noi gândim la fel/ Simţim la fel, iubim la fel/ Şi nimeni n-are cum să ne doboare/ Nici lumea nu mai pare mare…".
(Redacția)